Odločba Komisije

z dne 14. aprila 2003

o določitvi okoljskih meril za podelitev znaka Skupnosti za okolje turističnim nastanitvenim storitvam

(notificirana pod dokumentarno številko K(2003) 235)

(Besedilo velja za EGP)

(2003/287/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti drugega pododstavka člena 6(1) Uredbe ter šestega odstavka točke 2 Priloge V k Uredbi,

ob upoštevanju naslednjega:

(1) V skladu z Uredbo (ES) št. 1980/2000 se lahko znak Skupnosti za okolje podeli proizvodu z značilnostmi, ki mu omogočajo, da znatno prispeva k izboljšanju ključnih okoljskih vidikov.

(2) Uredba (ES) št. 1980/2000 predvideva, da se posebna merila za znak za okolje določijo po skupinah proizvodov.

(3) V primeru turističnih nastanitvenih storitev je smiselno, da se napravi razlika med obveznimi merili, katera je treba vsa izpolnjevati, in neobveznimi merili, od katerih je treba izpolnjevati le nekatera.

(4) Kar zadeva pristojbine, bi jih bilo treba znižati, kakor je predvideno v Uredbi (ES) 1980/2000 in členu 5 Odločbe Komisije 2000/728/ES z dne 10. novembra 2000 o določitvi pristojbin za vlogo in letnih pristojbin za znak Skupnosti za okolje [2].

(5) V primeru mikro podjetij in planinskih koč je primerno poskrbeti za še večje znižanje pristojbin, da bi upoštevali njihove omejene vire in poseben pomen v tej skupini proizvodov.

(6) Ukrepi, predvideni s to odločbo, temeljijo na osnutku meril, ki jih je pripravil Odbor Evropske unije za znak za okolje, ustanovljen po členu 13 Uredbe (ES) št. 1980/2000.

(7) Ukrepi, predvideni s to odločbo, so v skladu z mnenjem odbora, ustanovljenega s členom 17 Uredbe (ES) št. 1980/2000 —

SPREJELA NASLEDNJO ODLOČBO:

Člen 1

Da bi bil storitvi podeljen znak za okolje Skupnosti v skladu z Uredbo (ES) št. 1980/2000, mora storitev spadati v skupino proizvodov "turistična nastanitvena storitev", kakor je opredeljena v členu 2 te odločbe, in mora biti skladna z okoljskimi merili, določenimi v Prilogi k tej odločbi.

Ta merila se delijo na obvezna merila, katera mora storitev vsa izpolnjevati, in na neobvezna merila, od katerih mora storitev izpolnjevati nekatera, kakor je navedeno v Prilogi.

Člen 2

Skupina proizvodov "turistična nastanitvena storitev" vključuje zagotavljanje prenočišča v primerno opremljenih sobah, v katerih je vsaj postelja, ki se kot glavna storitev za plačilo ponuja turistom, popotnikom in gostom. Zagotavljanje prenočišča lahko vključuje ponudbo prehrambenih storitev, opremo za fitnes in/ali zelene površine.

Člen 3

1. Pristojbine za vlogo in letne pristojbine so določene v skladu z Odločbo 2000/728/ES.

2. Z odstopanjem od odstavka 1 se pristojbine za mikro podjetja in planinske koče znižajo za 75 %, pri čemer nadaljnje znižanje ni mogoče.

Najnižja letna pristojbina je 100 evrov, letni obseg prodaje, na podlagi katerega se izračuna letna pristojbina, pa se zniža za 50 %.

Letni obseg prodaje se izračuna tako, da se cena storitve pomnoži s številom prenočitev, rezultat pa zmanjša za 50 %. Za ceno storitve šteje povprečna cena, ki jo gost plača za prenočitev, vključno z vsemi storitvami, ki se ne zaračunajo posebej. Uporablja se znižanje najnižje letne pristojbine, določeno v členu 2 Odločbe 2000/728/ES.

3. V tej odločbi so mikro podjetja takšna, kot so opredeljena v Priporočilu Komisije 96/280/ES z dne 3. aprila 1996 o opredelitvi majhnih in srednje velikih podjetij [3] in v kasnejših spremembah tega priporočila, planinske koče pa pomenijo turistično nastanitev, primerno za ponudbo prenočitve planincem in popotnikom v odročnih gorskih področjih.

Člen 4

Za administrativne namene se skupini proizvodov "turistična nastanitvena storitev" dodeli kodna številka "25".

Člen 5

Ta odločba se uporablja od 1. maja 2003 do 30. aprila 2007. Če 30. aprila 2007 niso sprejeta spremenjena merila, se ta odločba uporablja do 30. aprila 2008.

Člen 6

Ta odločba je naslovljena na države članice.

V Bruslju, 14. aprila 2003

Za Komisijo

Margot Wallström

Članica Komisije

[1] UL L 237, 21.9.2000, str. 1.

[2] UL L 293, 22.11.2000, str. 18.

[3] UL L 107, 30.4.1996, str. 4.

--------------------------------------------------

PRILOGA

OKVIR

Cilji meril

Merila so namenjena omejevanju glavnih vplivov treh faz življenjskega kroga storitve na okolje (nakup, ponudba storitve, odpadki). Njihov namen je predvsem:

- omejiti porabo energije,

- omejiti porabo vode,

- omejiti količino odpadkov,

- dati prednost uporabi obnovljivih virov in snovi, ki so manj nevarne za okolje,

- spodbujati komunikacijo in izobraževanje v zvezi z okoljem.

Zahteve za ocenjevanje in preverjanje

Posebne zahteve za ocenjevanje in preverjanje so navedene pri vsakem merilu.

Kjer je to primerno, se lahko uporabijo preskusne metode in standardi, ki so drugačni od navedenih za vsako posamezno merilo, če njihovo enakovrednost potrdi pristojni organ, ki ocenjuje vlogo.

Kadar mora vlagatelj predložiti izjave, dokumentacijo, analize, preskusna poročila ali druge dokaze o izpolnjevanju meril, velja, da lahko ti dokazi izvirajo od vlagatelja in/ali njegovega dobavitelja/njegovih dobaviteljev ter/ali od njihovega dobavitelja/dobaviteljev, in tako naprej, če je to primerno.

Kjer je to primerno, lahko pristojni organi zahtevajo dokazno dokumentacijo in opravijo neodvisna preverjanja.

Priporočeno je, da pristojni organi pri ocenjevanju vlog in nadzorovanju izpolnjevanja meril upoštevajo uvedene priznane sisteme okoljskega ravnanja, na primer EMAS ali ISO 14001. (

Opomba:

uvedba takih sistemov ravnanja ni obvezna.

).

OBVEZNA MERILA

Izpolniti je treba vsa merila iz tega oddelka.

ENERGIJA

1. Elektrika iz obnovljivih virov

Vsaj 22 % električne energije mora prihajati iz obnovljivih energijskih virov, kakor so opredeljeni v Direktivi 2001/77/ES Evropskega parlamenta in Sveta z dne 27. septembra 2001 o spodbujanju električne energije, proizvedene iz obnovljivih virov energije na notranjem trgu z električno energijo [1].

To merilo velja samo za turistične nastanitve, ki imajo dostop do trga, ki ponuja energijo, proizvedeno iz obnovljivih energijskih virov.

Ocenjevanje in preverjanje: Vlagatelj priskrbi izjavo dobavitelja električne energije (ali pogodbo z njim), iz katere je razvidna vrsta obnovljivega vira energije/obnovljivih virov energije, odstotek dobavljene električne energije, ki izvira iz obnovljivih virov energije, in podatek o največjem možnem odstotku, ki ga je mogoče dobaviti. V skladu z Direktivo 2001/77/ES obnovljivi viri energije pomenijo obnovljive vire energije, ki niso fosilni (veter, sončna energija, geotermalna energija, plimovanje, vodna energija, biomasa, odlagališčni plin, plin iz obratov za čiščenje odplak in bioplini).

2. Premog in težka olja

Težka olja z vsebnostjo žvepla, ki je večja od 0,2 %, in premog se ne smejo uporabljati kot vir energije.

To merilo velja za turistične nastanitve, ki imajo neodvisen sistem ogrevanja.

Ocenjevanje in preverjanje: Vlagatelj predloži izjavo o izpolnjevanju tega merila, v kateri navede vrsto virov energije, ki jih uporablja.

3. Električna energija za ogrevanje

Vsaj 22 % električne energije za ogrevanje sob in sanitarne tople vode mora izvirati iz obnovljivih virov energije, kakor je opredeljeno v Direktivi 2001/77/ES.

To merilo velja samo za turistične nastanitve, ki imajo neodvisen sistem ogrevanja z električno energijo in dostop do trga, ki ponuja električno energijo, proizvedeno iz obnovljivih virov energije.

Ocenjevanje in preverjanje: Vlagatelj predloži izjavo o izpolnjevanju tega merila, v kateri navede vrsto in količino virov energije, ki jih uporablja za ogrevanje, skupaj z dokumentacijo o ogrevalnih kotlih (grelnikih), če jih uporablja.

4. Učinkovitost ogrevalnih kotlov

Učinkovitost katerega koli novega ogrevalnega kotla (grelnika), kupljenega v obdobju veljavnosti podeljenega znaka za okolje, mora biti vsaj 90 %, izmerjena v skladu z Direktivo Sveta 92/42/EGS z dne 21. maja 1992 o zahtevanih izkoristkih novih toplovodnih kotlov na tekoča ali plinasta goriva [2] ali v skladu z ustreznimi normativi in predpisi za tiste toplovodne kotle, ki jih navedena direktiva ne zajema.

Toplovodni kotli na tekoča ali plinasta goriva, opredeljena v Direktivi 92/42/EGS, morajo biti v skladu s standardi učinkovitosti, navedenimi v Direktivi.

Učinkovitost ogrevalnih kotlov, izključenih iz področja uporabe Direktive 92/42/EGS, je v skladu z navodili proizvajalca in z nacionalno in lokalno zakonodajo o učinkovitosti.

Ocenjevanje in preverjanje: Vlagatelj priskrbi tehnično poročilo od oseb, odgovornih za prodajo in/ali vzdrževanje ogrevalnega kotla, iz katerega je razvidna učinkovitost. Direktiva 92/41/ES opredeljuje izkoristek (izražen v %) kot razmerje med grelno izhodno močjo, ki se prenese na vodo v kotlu, in proizvodnjo neto kalorične vrednosti pri stalnem pritisku goriva, ter porabo, izraženo kot količino goriva na časovno enoto.

Člen 3 Direktive 92/42/EGS izključuje iz področja uporabe Direktive naslednje ogrevalne kotle: toplovodne kotle, ki lahko uporabljajo različna goriva vključno s trdnimi gorivi; opremo za sprotno pripravo tople vode; ogrevalne kotle, namenjene uporabi goriv, katerih lastnosti se precej razlikujejo od tekočih in plinastih goriv, ki so ponavadi na trgu (odpadni industrijski plin, bioplin itd.); kuhalniki in naprave, namenjene predvsem segrevanju prostorov, kjer se nahajajo, in katerih pomožna funkcija je preskrba s toplo vodo za centralno ogrevanje in sanitarno toplo vodo.

5. Klimatske naprave

Vse klimatske naprave, kupljene v obdobju veljavnosti podeljenega znaka za okolje, morajo imeti energijsko učinkovitost vsaj razreda B, kakor je določeno v Direktivi Komisije 2002/31/ES z dne 22. marca 2002 o izvajanju Direktive Sveta 92/75/EGS v zvezi z energijskim označevanjem gospodinjskih klimatskih naprav [3], ali imeti ustrezno energijsko učinkovitost.

Opomba:

To merilo ne velja za klimatske naprave, ki lahko uporabljajo tudi druge vire energije, za naprave zrak-voda ali voda-voda, ali za naprave z močjo (močjo hlajenja) večjo od 12 kW.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestitev, prodajo in/ali vzdrževanje klimatske naprave.

6. Izolacija oken

Vsa okna v sobah morajo imeti ustrezno visoko stopnjo toplotne izolacije v skladu z lokalno klimo in zagotavljati ustrezno stopnjo zvočne izolacije.

Ocenjevanje in preverjanje: Vlagatelj predloži lastno izjavo, če je to dovolj, ali izjavo tehnika, iz katere je razvidno izpolnjevanje tega merila.

7. Izklapljanje gretja ali klimatske naprave

Če se gretje in/ali klimatska naprava ne izklopi samodejno, ko so okna odprta, je treba poskrbeti za lahko dostopne informacije, ki opomnijo gosta, naj zapre okno (okna), kadar je vklopljeno gretje ali klimatska naprava.

To merilo velja za turistične nastanitve, ki ima ogrevanje in/ali klimatske naprave.

Ocenjevanje in preverjanje: Vlagatelj predloži izjavo o izpolnjevanju tega merila skupaj z besedilom informacij za goste (če je primerno).

8. Izklapljanje luči

Če se luč (luči) v sobi ne izklapljajo samodejno, je treba poskrbeti za lahko dostopne informacije, ki prosijo goste, naj izklapljajo luči, ko zapustijo sobo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z načinom obveščanja.

9. Energijsko učinkovite žarnice

(a) V enem letu od datuma vloge mora imeti vsaj 60 % vseh žarnic v nastanitvi energijsko učinkovitost razreda A, kakor je opredeljeno v Direktivi Komisije 98/11/ES z dne 27. januarja 1998 o izvajanju Direktive Sveta 92/75/EGS v zvezi z energijskim označevanjem gospodinjskih svetilk z energijskimi nalepkami [4]. To ne velja za žarnice, katerih fizične lastnosti ne dovoljujejo zamenjave z žarnicami, ki varčujejo z energijo.

(b) V enem letu od datuma vloge mora imeti vsaj 80 % žarnic, ki se nahajajo na takšnih mestih, da bodo verjetno vklopljene več kot pet ur na dan, energijsko učinkovitost razreda A, kakor je opredeljeno v Direktivi 98/11/ES. To ne velja za žarnice, katerih fizične lastnosti ne dovoljujejo zamenjave žarnicami, ki varčujejo z energijo.

Ocenjevanje in preverjanje: Vlagatelj predloži izjavo o izpolnjevanju obeh delov tega merila, v kateri navede tudi razred energijske učinkovitosti različnih žarnic, ki jih uporablja.

10. Časovno stikalo za savne

Vse savne morajo imeti časovno stikalo.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestitev in/ali vzdrževanje teh sistemov.

VODA

11. Vodni viri

Nastanitev mora organu, pristojnemu za preskrbo z vodo, sporočiti svojo pripravljenost, da zamenja trenutni vodni vir z drugim (npr. voda iz glavnega vodovodnega omrežja, površinska voda), če študije načrta o varstvu lokalnih voda kažejo, da ima uporaba trenutnega vodnega vira velik vpliv na okolje.

To merilo velja samo, če turistična nastanitev vode ne dobiva iz glavnega vodovodnega omrežja.

Ocenjevanje in preverjanje: Vlagatelj predloži izjavo o zgoraj navedenem skupaj z ustrezno dokumentacijo, ki vključuje rezultate študij načrta o varstvu lokalnih voda (če obstajajo), podatke o potrebnih ukrepih ter dokumentacijo o preteklih ukrepih v zvezi s tem.

12. Pretok vode iz pip in tušev

Pretok vode iz pip in tušev ne sme presegati 12 litrov na minuto.

Ocenjevanje in preverjanje: Vlagatelj predloži izjavo o izpolnjevanju tega merila skupaj z razlago, kako nastanitev izpolnjuje to merilo, in ustrezno dokumentacijo, če je to primerno.

13. Varčevanje z vodo v kopalnicah in straniščih

V kopalnicah in straniščih je treba poskrbeti za ustrezno informiranje gostov o tem, kako lahko nastanitvi pomagajo varčevati z vodo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustreznimi informacijami, namenjenimi gostom.

14. Koši za smeti v straniščih

V vsakem stranišču mora biti ustrezen koš za smeti, goste pa je potrebno prositi, naj za ustrezne odpadke uporabljajo koš za smeti namesto stranišča.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustreznimi informacijami, namenjenimi gostom.

15. Splakovanje pisoarjev

Pisoarji morajo imeti samodejno ali ročno splakovanje, pri čemer se ne splakuje več kot pet pisoarjev skupaj.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo o nameščenih pisoarjih.

16. Puščanje

Osebje mora biti usposobljeno, da vsak dan preveri, ali kje prihaja do vidnega puščanja, in po potrebi ukrepa. Goste je treba prositi, da o kakršnem koli puščanju obvestijo osebje.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo o temah, ki jih zajema usposabljanje, in kopijo informacij, namenjenih gostom.

17. Menjanje brisač in rjuh

Goste se obvesti o okoljski politiki turistične nastanitve, po kateri se rjuhe in brisače zamenja na njihovo željo ali pa avtomatično enkrat na teden pri nastanitvi nižjega razreda in dvakrat na teden pri nastanitvi višjega razreda.

Ocenjevanje in preverjanje: Vlagatelj predloži izjavo o izpolnjevanju tega merila skupaj z ustrezno dokumentacijo, iz katere je razvidno, kako so gostje o tem obveščeni.

18. Zalivanje rastlin in vrtov

Rože in vrtove se mora navadno zalivati pred močnim soncem ali po sončnem zahodu, kjer je to ustrezno zaradi regionalnih ali klimatskih pogojev.

Ocenjevanje in preverjanje: Vlagatelj predloži izjavo o izpolnjevanju tega merila.

19. Čiščenje odpadne vode

Vso odpadno vodo je treba očistiti.

Če povezava do lokalne čistilne naprave ni mogoča, mora imeti turistična nastanitev svoj sistem čiščenja, ki je v skladu z zahtevami ustrezne lokalne, nacionalne ali evropske zakonodaje.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o povezavi z lokalno čistilno napravo oziroma o lastnem sistemu čiščenja odpadne vode.

20. Načrt v zvezi z odpadno vodo

Nastanitev mora zaprositi lokalno upravo za njihov načrt v zvezi z odpadno vodo; če tak načrt obstaja, se mora prenočišče ravnati v skladu z njim.

Ocenjevanje in preverjanje: Vlagatelj predloži pismo lokalni upravi za odpadno vodo, v kateri prosi za lokalni načrt v zvezi z odpadno vodo, in odgovor, ki ga je prejel. Če tak načrt obstaja, vlagatelj predloži dokumentacijo o ukrepih, ki jih izvaja, da bi ravnal v skladu s tem načrtom.

ČISTILNA SREDSTVA IN SREDSTVA ZA RAZKUŽEVANJE

21. Sredstva za razkuževanje

Sredstva za razkuževanje se morajo uporabljati samo, kadar je to potrebno, da bi ravnali v skladu z pravnimi zahtevami glede higiene.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o tem, kje in kdaj se uporabljajo sredstva za razkuževanje.

22. Usposabljanje osebja glede uporabe čistilnih sredstev in sredstev za razkuževanje

Osebje mora biti usposobljeno za to, da ne preseže priporočene količine čistilnih sredstev in sredstev za razkuževanje, ki je navedena na embalaži.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o ustreznem usposabljanju.

ODPADKI

23. Ločevanje odpadkov s strani gostov

Namestiti se morajo ustrezne posode, ki omogočijo gostom, da ločijo odpadke v skladu z lokalnimi ali nacionalnimi sistemi. V sobah morajo biti jasne informacije, ki goste prosijo, naj ločujejo svoje odpadke.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o posodah in kopijo oznak/informacij.

24. Nevarni odpadki

Osebje mora ločevati nevarne odpadke, navedene v Odločbi Komisije 2000/532/ES z dne 3. maja 2000 o nadomestitvi Odločbe 94/3/ES o oblikovanju seznama odpadkov skladno s členom 1(a) Direktive Sveta 75/442/EGS o odpadkih in Odločbe Sveta 94/904/ES o oblikovanju seznama nevarnih odpadkov skladno s členom 1(4) Direktive Sveta 91/689/EGS o nevarnih odpadkih [5] in v kasnejših spremembah Odločbe, zanje pa je potrebno poiskati ustrezna odlagališča. V to so vključeni tonerji, črnila, oprema za hlajenje, baterije in farmacevtski izdelki.

Če lokalna oblast ne zagotovi odlagališč nevarnih odpadkov, vlagatelj vsako leto predloži izjavo lokalne oblasti, da sistem odlaganja nevarnih odpadkov ne obstaja.

Ocenjevanje in preverjanje: Vlagatelj predloži izjavo o izpolnjevanju tega merila skupaj s seznamom nevarnih odpadkov turistične nastanitve in podatke o načinu obdelave, ločevanja, zbiranja in odlaganja teh odpadkov ter kopije ustreznih pogodb s tretjimi stranmi. Kjer je to primerno, vlagatelj vsako leto predloži ustrezno izjavo lokalne oblasti.

25. Ločevanje odpadkov

Osebje mora ločevati odpadke v kategorije, ki jih lahko lokalni ali nacionalni obrati za ravnanje z odpadki obdelujejo posebej. Če lokalna uprava ne nudi ločenega zbiranja in/ali odlaganja odpadkov, ji mora nastanitev poslati pismo, v katerem izrazi svojo pripravljenost, da bi ločevalo odpadke, in svojo zaskrbljenost zaradi tega, ker ločeno zbiranje in/ali odlaganje odpadkov ni na voljo.

Prošnja lokalnim oblastem, naj zagotovijo ločeno zbiranje in/ali ločevanje odpadkov, se pošlje enkrat na leto.

Ocenjevanje in preverjanje: Vlagatelj predloži izjavo o izpolnjevanju tega merila, iz katere so razvidne različne kategorije odpadkov, ki jih lokalne oblasti sprejemajo, postopki za zbiranje, ločevanje, obdelavo in odlaganje teh kategorij v turistični nastanitvi ter/ali ustrezne pogodbe z zasebnimi podjetji. Kjer je to primerno, vlagatelj vsako leto predloži ustrezno izjavo lokalni oblasti.

26. Prevoz odpadkov

Če lokalne oblasti, odgovorne za ravnanje z odpadki, ne zbirajo odpadkov pri turistični nastanitvi ali blizu nje, mora nastanitev zagotoviti prevoz odpadkov do čim bližjega ustreznega kraja.

Ocenjevanje in preverjanje: Vlagatelj predloži izjavo o izpolnjevanju tega merila, iz katere so razvidni ustrezni kraji, ureditev prevoza in razdalje, za katere gre.

27. Izdelki za enkratno uporabo

V sobah in restavracijah se ne smejo uporabljati naslednji izdelki za enkratno uporabo, razen če tako zahteva zakonodaja:

- kozmetika za enkratno uporabo (na primer šampon, milo, pokrivala za tuširanje, itd.),

- skodelice, krožniki in pribor.

Ocenjevanje in preverjanje: Vlagatelj predloži izjavo o izpolnjevanju tega merila, v kateri so navedeni izdelki za enkratno uporabo, ki se uporabljajo, in zakonodaja, ki to zahteva.

DRUGE STORITVE

28. Prepoved kajenja v skupnih prostorih

V vseh skupnih prostorih mora biti na voljo tudi nekadilski oddelek.

Ocenjevanje in preverjanje: Vlagatelj predloži izjavo o izpolnjevanju tega merila.

29. Javni prevoz

Poskrbeti je treba, da imajo goste in osebje lahek dostop do informacij o tem, kako s sredstvi javnega prevoza priti do nastanitve in drugih lokalnih ciljev. Če ustrezno sredstvo javnega prevoza ne obstaja, je treba poskrbeti za informacije o drugih okolju prijaznih prevoznih sredstvih.

Ocenjevanje in preverjanje: Vlagatelj predloži izjavo o izpolnjevanju tega merila skupaj s kopijami informacij, ki so na voljo.

SPLOŠNO UPRAVLJANJE

Vlagatelji, katerih sistem okoljskega ravnanja je registriran v skladu z Uredbo EMAS ali certificiran v skladu z ISO 14001, avtomatično izpolnjujejo spodaj navedena obvezna merila splošnega upravljanja. V tem primeru je način za preverjanje izpolnjevanja teh obveznih meril upravljanja registracija EMAS ali certifikat ISO 14001.

30. Splošno vzdrževanje in servisiranje

Vsa oprema, ki se uporablja za zagotavljanje turistične nastanitvene storitve, se mora servisirati in vzdrževati v skladu z zakonodajo in kadar je potrebno zaradi drugih razlogov; to delo mora opravljati samo kvalificirano osebje.

Za opremo, vključeno v tem merilu, mora imeti upravnik nastanitve pisno izjavo tehnika o pogostnosti vzdrževalnih pregledov, ki jo zahteva zakonodaja.

Ocenjevanje in preverjanje: Vlagatelj predloži izjavo o izpolnjevanju tega merila skupaj s seznamom opreme in oseb/podjetij, ki opravljajo vzdrževanje.

31. Vzdrževanje in servisiranje ogrevalnih kotlov

(a) Vzdrževanje in servisiranje ogrevalnih kotlov morajo ustrezno kvalificirani strokovnjaki opraviti vsaj enkrat na leto ali pogosteje, če tako zahteva zakonodaja ali če je potreba po tem, v skladu s standardi CEI in nacionalnimi standardi, kjer veljajo, ali v skladu z navodili proizvajalca.

(b) Preskušanje, da so stopnje učinkovitosti, kakor so opredeljene v Direktivi 92/42/EGS, v nacionalni zakonodaji ali v navedbah proizvajalca, dosežene, in da so emisije v zakonsko določenih mejah, se opravi enkrat na leto. Če vzdrževalni preskusi pokažejo, da zgoraj navedeni pogoji niso izpolnjeni, se morajo takoj izvesti korektivni ukrepi.

Ocenjevanje in preverjanje: Vlagatelj predloži izjavo o izpolnjevanju obeh delov tega merila skupaj z opisom ogrevalnih kotlov in njihovega vzdrževalnega programa ter podatki o osebah/podjetjih, ki opravljajo vzdrževanje, in o tem, kaj se preveri v teku vzdrževanja.

32. Določanje politike in program ukrepanja

Vodstvo mora imeti okoljsko politiko in pripraviti enostavno izjavo o okoljski politiki ter natančen program ukrepanja, s katerim zagotovi izvajanje okoljske politike.

Program ukrepanja opredeli cilje okoljske učinkovitosti v zvezi z energijo, vodo, kemikalijami in odpadki, ki se določijo vsaki dve leti, pri čemer se upoštevajo neobvezna merila. Vodstvo določi osebo, ki bo opravljala vlogo predstavnika vodstva nastanitve za okolje in ki bo odgovorna za izvajanje potrebnih ukrepov in doseganje ciljev. Goste se prosi za pripombe in pritožbe, ki se morajo upoštevati.

Ocenjevanje in preverjanje: Vlagatelj predloži izjavo o izpolnjevanju tega merila skupaj s kopijo okoljske politike, izjavo o politiki, programom ukrepanja ter postopki za upoštevanje mnenj gostov.

33. Usposabljanje osebja

Nastanitev poskrbi za informiranje in usposabljanje osebja ter tudi za pisne postopke ali priročnike, da bi zagotovili uresničevanje okoljskih ukrepov in dvigovanje zavesti o okolju prijaznem obnašanju. Vsemu novemu osebju se v roku štirih tednov od začetka zaposlitve zagotovi ustrezno usposabljanje, celotnemu osebju pa vsaj enkrat na leto.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o programu usposabljanja, vsebini tega programa in o tem, katero osebje je opravilo katero usposabljanje in kdaj.

34. Informiranje gostov

Turistična nastanitev gostom zagotovi informacije, vključno z udeleženci konferenc, o svoji okoljski politiki, sprejetimi ukrepi in znaku EU za okolje. Informacije se gostom dajo na recepciji, vidna pa morajo biti obvestila, ki goste prosijo, naj podpirajo okoljske cilje, predvsem v njihovih sobah.

Ocenjevanje in preverjanje: Vlagatelj predloži izjavo o izpolnjevanju tega merila skupaj s kopijami informacij in obvestil, ki se zagotovijo gostom.

35. Podatki o porabi energije in vode

Turistična nastanitev mora imeti postopke zbiranja in spremljanja podatkov o celotni porabi energije (kWh), porabi električne energije (kWh), energije, porabljene za ogrevanje (kWh), in porabe vode (v litrih).

Podatki se zbirajo ob vsakem prejetem računu ali vsaj vsake tri mesece in morajo biti izraženi tudi kot poraba na nočitev in na m2 zaprtega prostora. Nastanitev enkrat na leto sporoči rezultate pristojnemu organu, ki je ocenil vlogo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z opisom postopkov. Vlagatelj v vlogi navede podatke o zgoraj naštetih porabah za vsaj prejšnje tri mesece (če so že na voljo), potem pa vsako leto zagotovi te podatke za prejšnje leto.

36. Zbiranje drugih podatkov

Turistična nastanitev mora imeti postopke zbiranja in spremljanja podatkov o porabi kemikalij (v gramih suhe snovi) in količini odpadkov (v litrih in/ali kilogramih nesortiranih odpadkov).

Podatki se zbirajo vsaj vsakih šest mesecev in morajo biti izraženi tudi kot poraba in količina odpadkov na nočitev in na m2 zaprtega prostora. Nastanitev enkrat na leto sporoči rezultate pristojnemu organu, ki je ocenil vlogo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z opisom postopkov. Vlagatelj v vlogi navede podatke o zgoraj naštetih porabah za vsaj prejšnjih šest mesecev (če so že na voljo), potem pa vsako leto zagotovi te podatke za prejšnje leto. Vlagatelj opredeli storitve, ki jih nudi, in navede, ali se perilo pere v prostorih nastanitve.

37. Podatki, ki so navedeni na znaku za okolje

Okence 2 znaka za okolje vsebuje naslednje besedilo:

- sprejeti ukrepi za varčevanje energije in vode,

- sprejeti ukrepi za zmanjševanje količine odpadkov,

- splošne okoljske izboljšave.

Ocenjevanje in preverjanje: Vlagatelj predloži vzorec, kako bo namestil znak, skupaj z izjavo o izpolnjevanju tega merila.

NEOBVEZNA MERILA

Zahteve glede števila točk

Kakor je navedeno v naslovu vsakega merila iz tega oddelka, so bile za vsa neobvezna merila določene točke. Število meril, ki jih mora najmanj izpolnjevati turistična nastanitev, mora ustrezati skupnemu številu 16,5 točk.

Število skupnih zahtevanih točk se poviša za 1 točko za vsako od naslednjih treh dodatnih storitev, ki se ponujajo in jih upravlja ali je njihov lastnik turistična nastanitvena storitev: prehrambene storitve, fitnes dejavnosti, zelene površine.

Prehrambene storitve vključujejo zajtrk. Fitnes dejavnosti vključujejo savne, bazene in vse druge podobne storitve, ki se nahajajo v prostorih nastanitve. Zelene površine vključujejo parke in vrtove, ki so na voljo gostom.

ENERGIJA

38. Fotovoltaično pridobivanje električne energije ali pridobivanje električne energije s pomočjo vetra (2 točki)

Turistična nastanitev ima fotovoltaičen sistem ali pridobivati električno energijo s pomočjo vetra, s katerim pokrije vsaj 20 % celotne porabe električne energije na leto.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o fotovoltaičnem sistemu ali sistemu na veter in podatke o tem, koliko električne energije s tem sistemom potencialno in dejansko pridobi.

39. Ogrevanje s pomočjo obnovljivih virov (1,5 točke)

Vsaj 50 % vse električne energije, porabljene za ogrevanje sob ali sanitarne tople vode, izvira iz obnovljivih virov energije.

Ocenjevanje in preverjanje: Vlagatelj predloži izjavo o izpolnjevanju tega merila skupaj s podatki o energiji, porabljeni za ogrevanje sob in vode, ter dokumentacijo, iz katere je razvidno, da vsaj 50 % te energije prihaja iz obnovljivih virov energije.

40. Energijska učinkovitost ogrevalnega kotla (1 točka)

Turistična nastanitev ima ogrevalni kotel s štirimi zvezdicami, kakor je opredeljeno v členu 6 Direktive 92/42/ES.

Ocenjevanje in preverjanje: Vlagatelj predloži izjavo o izpolnjevanju tega merila skupaj s poročilom tehnikov, odgovornih za prodajo in/ali vzdrževanje ogrevalnega kotla.

41. Emisije NOx ogrevalnega kotla (1,5 točke)

Ogrevalni kotel spada v razred 5 po standardu EN 297 prA3, ki ureja emisije NOx; emisija ogrevalnega kotla mora biti manjša kot 70 mg NOx/kWh.

Ocenjevanje in preverjanje: Vlagatelj predloži izjavo o izpolnjevanju tega merila skupaj s poročilom tehnikov, odgovornih za prodajo in/ali vzdrževanje ogrevalnega kotla.

42. Daljinsko ogrevanje (1 točka)

Turistična nastanitev se ogreva s pomočjo daljinskega ogrevanja.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo, iz katere je razvidna priključitev na daljinsko ogrevanje.

43. Sočasna proizvodnja toplote in električne energije (1,5 točke)

Vso električno energijo in ogrevanje nastanitve zagotovi obrat za sočasno proizvodnjo toplote in električne energije.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o obratu za sočasno proizvodnjo toplote in električne energije.

44. Toplotna črpalka (1,5 točke)

Turistična nastanitev ima toplotno črpalko, ki zagotavlja ogrevanje in/ali klimatizacijo.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o toplotni črpalki.

45. Pridobivanje toplote (2 točki)

Turistična nastanitev ima sistem za pridobivanje toplote za 1 (1 točka) ali 2 (2 točki) od naslednjih kategorij: hladilni sistemi, ventilatorji, pralni stroji, pomivalni stroji, bazen (bazeni), sanitarna odpadna voda.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o sistemih za pridobivanje toplote.

46. Termoregulacija (1,5 točke)

Temperatura se v vsaki sobi regulira posebej.

Ocenjevanje in preverjanje: Vlagatelj predloži izjavo o izpolnjevanju tega merila skupaj z dokumentacijo o termoregulacijskih sistemih.

47. Izolacija obstoječih zgradb (2 točki)

Zgradba je izolirana bolje od minimalnih nacionalnih zahtev, da bi zagotovili občutno znižanje porabe energije.

Ocenjevanje in preverjanje: Vlagatelj predloži izjavo ustreznega energijskega tehnika o izpolnjevanju tega merila skupaj z ustrezno dokumentacijo o izolaciji in minimalnih nacionalnih zahtevah.

48. Klimatske naprave (1,5 točke)

Klimatska naprava po energijski učinkovitosti spada v razred A, kakor je določeno v Direktivi Komisije 2002/31/ES z dne 22. marca 2002 o izvajanju Direktive Sveta 92/75/EGS v zvezi z energijskim označevanjem gospodinjskih klimatskih naprav [6], ali pa ima ustrezno energijsko učinkovitost.

To merilo ne velja za naprave, ki lahko uporabljajo tudi druge vire energije, za naprave zrak-voda ali voda-voda, ali za naprave z močjo (močjo hlajenja), večjo od 12 kW.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestitev, prodajo in/ali vzdrževanje klimatske naprave.

49. Samodejno izklapljanje klimatskih naprav (1 točka)

Nameščen je samodejni sistem za izklapljanje klimatskih naprav, ko so okna odprta.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestitev, prodajo in/ali vzdrževanje klimatske naprave.

50. Bioklimatska arhitektura (2 točki)

Turistična nastanitev je zgrajena v skladu z načeli bioklimatske arhitekture.

Ocenjevanje in preverjanje: Vlagatelj predloži natančno razlago, kako nastanitev izpolnjuje to merilo, skupaj z ustrezno dokumentacijo.

51. Energijsko učinkoviti hladilniki (1 točka), pomivalni stroji (1 točka), pralni stroji (1 točka) in pisarniška oprema (1 točka)

(a) (1 točka): Vsi gospodinjski hladilniki po učinkovitosti spadajo v razred A v skladu z Direktivo Komisije 94/2/ES z dne 21. januarja 1994 o izvajanju Direktive Sveta 92/75/EGS glede podajanja energetskih značilnosti gospodinjskih električnih hladilnikov, zamrzovalnikov in njihovih kombinacij [7], vsi mini hladilniki pa morajo spadati vsaj v razred C.

Ocenjevanje in preverjanje: Vlagatelj predloži dokumentacijo, iz katere je razviden energijski razred vseh hladilnikov in mini hladilnikov, ter katerim hladilnikom je bil podeljen znak za okolje.

(b) (1 točka): Vsi gospodinjski pomivalni stroji po energijski učinkovitosti spadajo v razred A, kakor je določeno v Direktivi Komisije 97/17/ES z dne 16. aprila 1997 o izvajanju Direktive Sveta 92/75/EGS o energijskem označevanju gospodinjskih pomivalnih strojev [8].

Ocenjevanje in preverjanje: Vlagatelj predloži dokumentacijo, iz katere je razviden energijski razred vseh pomivalnih strojev, ter katerim pomivalnim strojem je bil podeljen znak za okolje.

Opomba:

pomivalnim strojem, ki jih Direktiva 97/17/ES ne zajema (npr. industrijski pomivalni stroji), ni treba izpolnjevati tega pogoja.

(c) (1 točka): Vsi gospodinjski pralni stroji po energijski učinkovitosti spadajo v razred A, kakor je določeno v Direktivi Komisije 95/12/ES z dne 23. maja 1995 o izvajanju Direktive Sveta 92/75/EGS o energijskem označevanju gospodinjskih pralnih strojev [9].

Ocenjevanje in preverjanje: Vlagatelj predloži dokumentacijo, iz katere je razviden energijski razred vseh pralnih strojev, ter katerim pralnim strojem je bil podeljen znak za okolje.

Opomba:

pralnim strojem, ki jih Direktiva 95/12/ES ne zajema (npr. industrijski pralni stroji), ni treba izpolnjevati tega pogoja.

(d) (1 točka): Vsaj 80 % pisarniške opreme (osebni računalniki, monitorji, faksi, tiskalniki, skenerji, fotokopirni stroji) izpolnjuje merila za "energy star", kakor je določeno v Uredbi (ES) št. 2422/2001 Evropskega parlamenta in Sveta z dne 6. novembra 2001 o programu Skupnosti za označevanje energetske učinkovitosti pisarniške opreme [10].

Ocenjevanje in preverjanje: Vlagatelj predloži dokumentacijo, iz katere je razvidno, da pisarniška oprema izpolnjuje merila za "energy star", in/ali, katerim osebnim in prenosnim računalnikom je bil podeljen znak za okolje.

52. Namestitev hladilnikov (1 točka)

Kuhinjski hladilnik (hladilniki) se namesti in uporablja v skladu z načeli varčevanja z energijo.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo.

53. Samodejno ugašanje luči v sobah za goste (1 točka)

Sistemi, ki samodejno ugasnejo luči, ko gostje zapustijo svojo sobo, so nameščeni v 80 % sob za goste.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestitev in/ali vzdrževanje teh sistemov.

54. Samodejno ugašanje zunanjih luči (1 točka)

Nepotrebne zunanje luči se ugašajo samodejno.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za namestite in/ali vzdrževanje teh sistemov.

VODA

55. Uporaba deževnice (1,5 točke) in reciklirane vode (1,5 točke)

(a) (1,5 točke): Deževnica se zbira in uporablja, vendar ne za sanitarne namene in za pitje.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo ter zagotovila, da je oskrba z vodo za sanitarne namene in pitno vodo popolnoma ločena.

(b) (1,5 točke): Reciklirana voda se zbira in uporablja, vendar ne za sanitarne namene in za pitje.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo ter zagotovila, da je oskrba z vodo za sanitarne namene in pitno vodo popolnoma ločena.

56. Pretok vode iz pip in tušev (1,5 točke)

Povprečni pretok vode iz vseh pip in tušev, razen pip v kopalni kadi, ne presega 8,5 litrov/minuto.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

57. Splakovanje stranišč (1,5 točke)

Vsaj 80 % stranišč porabi za eno splakovanje šest litrov ali manj vode.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

58. Poraba vode pri pomivalnih strojih (1 točka)

Poraba vode za pomivalne stroje (izražena v W(izmerjeno)) je manjša ali enaka pragu, določenemu v spodnji enačbi pri uporabi enake metode preverjanja kot EN 50242 in programa pranja, kot je določeno v Direktivi Komisije 97/17/ES:

W(izmerjeno) ≤ (0,625 × S) + 9,25,

kjer je:

W(izmerjeno) = izmerjena poraba vode pomivalnega stroja v litrih na program pranja, zaokrožena na eno decimalko,

S = število standardnih pogrinjkov, ki ustreza pomivalnemu stroju.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za izdelavo, prodajo ali vzdrževanje pomivalnih strojev, ali dokazilo, da je bil pomivalnim strojem podeljen znak Skupnosti za okolje.

59. Poraba vode pri pralnih strojih (1 točka)

Pralni stroji, ki jih uporablja nastanitev ali pralnica, ki zanjo opravlja storitve, porabijo manj kot 12 litrov vode na kg perila, izmerjeno v skladu z EN 60456:1999, pri čemer se uporablja enak standardni program za pranje bombaža pri 60 °C, kot je določen v Direktivi 95/12/ES.

Ocenjevanje in preverjanje: Vlagatelj priskrbi tehnično poročilo od tehnikov, odgovornih za izdelavo, prodajo ali vzdrževanje pralnih strojev, ali dokazilo, da je bil pralnim strojem podeljen znak Skupnosti za okolje. Nastanitev predloži tehnično dokumentacijo svoje pralnice, ki zanj opravlja storitve, iz katerih je razvidno, da njihovi pralni stroji izpolnjujejo to merilo.

60. Temperatura in pretok vode iz pipe (1 točka)

Vsaj 80 % pip omogoča natančno in hitro reguliranje temperature in pretoka vode.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

61. Časovna stikala za tuše (1 točka)

Tuši v kuhinjah ali na prostem imajo sistem za samodejno zapiranje pretoka vode po določenem času ali kadar se tuš ne uporablja.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

NEVARNE KEMIKALIJE

62. Čistilna sredstva (do 4 točke)

Vsaj 80 % (glede na maso) čistilnih sredstev za ročno pomivanje posode in/ali za pomivalne stroje in/ali za perilo in/ali večnamenskih čistilnih sredstev, ki jih uporablja turistična nastanitev, ima znak Skupnosti za okolje ali druge nacionalne ali regionalne znake za okolje ISO tipa I (1 točka za vsako od štirih kategorij čistilnih sredstev).

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi), kjer so navedene uporabljene količine takšnih proizvodov in količine z znakom za okolje.

63. Barve in laki za notranje prostore (1 točka)

Vsaj 50 % barv in lakov, ki se uporabljajo za barvanje notranjih prostorov v turistični nastanitvi, ima znak Skupnosti za okolje ali druge nacionalne ali regionalne znake za okolje ISO tipa I.

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi), kjer so navedene uporabljene količine takšnih proizvodov in količine z znakom za okolje.

64. Odmerjanje sredstva za razkuževanje plavalnih bazenov (1 točka)

Plavalni bazen ima sistem za avtomatično odmerjanje, ki za doseganje ustrezne higiene porabi minimalno količino sredstva za razkuževanje.

Ocenjevanje in preverjanje: Vlagatelj predloži tehnično dokumentacijo v zvezi s sistemom za avtomatično odmerjanje.

65. Mehansko čiščenje (1 točka)

Turistična nastanitev ima točno določene postopke za opravljanje čiščenja brez kemikalij, kot so uporaba proizvodov na osnovi mikro vlaken ali drugih nekemičnih čistilnih materialov ali dejavnosti s podobnim učinkom.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo, če je to primerno.

66. Ekološki vrtovi (1 točka)

Zelene površine se upravljajo brez uporabe pesticidov ali v skladu z načeli ekološkega kmetijstva, določenimi v Uredbi Sveta (EGS) št. 2092/91 z dne 24. junija 1991 o ekološki pridelavi kmetijskih proizvodov in o označevanju takih kmetijskih proizvodov in živil [11] ter v kasnejših spremembah Uredbe ali v nacionalni zakonodaji ali odobrenih nacionalnih ekoloških programih.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo, če je to primerno.

ODPADKI

67. Kompostiranje (2 točki)

Turistična nastanitev ločuje ustrezne organske odpadke (odpadki z vrta 1 točka; kuhinjski odpadki 1 točka) in zagotovi, da se kompostirajo v skladu z smernicami lokalnih oblasti (npr. lokalna uprava, nastanitev sama ali zasebno podjetje).

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo, če je to primerno.

68. Pločevinke za enkratno uporabo s pijačo (2 točki)

Razen, kadar to zahteva zakonodaja, je na območjih, ki so v lasti nastanitve ali pa nastanitev z njimi neposredno upravlja, prepovedana ponudba pločevink za enkratno uporabo s pijačo.

Ocenjevanje in preverjanje: Vlagatelj predloži izjavo o izpolnjevanju tega merila, v kateri so navedeni proizvodi za enkratno uporabo, ki se uporabljajo, in zakonodaja, ki to zahteva.

69. Embalaža pri zajtrku (2 točki)

Pri zajtrku se ne sme uporabljati hrana, pakirana v embalažo za eno osebo, razen, kadar to zahteva zakonodaja.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

70. Odstranjevanje maščobe/olja (2 točki)

Nameščeni so separatorji za maščobo; maščobe/olja za peko in cvrenje se zbirajo in ustrezno odstranjujejo.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

71. Rabljeni tekstilni izdelki in pohištvo (2 točki)

Rabljeno pohištvo, tekstilni izdelki in drug material se prodajo ali podarijo dobrodelnim ustanovam ali drugim združenjem, ki zbirajo in prerazporejajo takšno blago.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo teh združenj.

DRUGE STORITVE

72. Obveščanje in izobraževanje v zvezi z okoljem (1,5 točke)

Turistična nastanitev zagotavlja obveščanje gostov v zvezi z okoljem in obvestila izobraževalnega namena o ukrepih za ohranjanje lokalne biotske raznovrstnosti, krajine in narave.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo.

73. Prepoved kajenja v sobah (1 točka)

Vsaj v 50 % sob je prepovedano kaditi.

Ocenjevanje in preverjanje: Vlagatelj navede število in vrsto sob, ter katere od njih so nekadilske.

74. Kolesa (1 točka)

Gostom se dajo na voljo kolesa.

Ocenjevanje in preverjanje: Vlagatelj predloži razlago o tem, kako nastanitev izpolnjuje to merilo.

75. Povratne steklenice (2 točki)

Turistična nastanitev nudi vsaj eno od naslednjih pijač v povratnih steklenicah: brezalkoholne pijače, voda in pivo.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in ustrezno dokazno dokumentacijo dobaviteljev steklenic.

76. Papirnati izdelki (do 2 točki)

Vsaj 50 % uporabljenega toaletnega/vpojnega papirja in/ali pisarniškega papirja ima znak Skupnosti za okolje ali druge nacionalne ali regionalne znake za okolje ISO tipa I (1 točka za vsako od teh dveh kategorij papirnatih izdelkov).

Ocenjevanje in preverjanje: Vlagatelj predloži podatke in dokumentacijo (vključno z ustreznimi računi), kjer so navedene uporabljene količine takšnih proizvodov in količine z znakom za okolje.

77. Trajno blago (do 3 točke)

Vsaj 10 % katere koli kategorije trajnega blaga (kot so posteljno perilo, brisače, namizno perilo, osebni računalniki, prenosniki, televizijski sprejemniki, posteljni vložki, pohištvo, pralni stroji, pomivalni stroji, hladilniki, sesalci, trde talne obloge, žarnice, itd.), ki se nahaja v turistični nastanitvi, ima znak Skupnosti za okolje ali druge nacionalne ali regionalne znake za okolje ISO tipa I (1 točka za vsako od največ treh kategorij trajnega blaga).

Ocenjevanje in preverjanje: Vlagatelj predloži podatke in dokumentacijo, kjer so navedene količine takšnih proizvodov, ki jih ima v lasti, in količine z znakom za okolje.

78. Ekološka živila (1 točka)

Glavne sestavine vsaj dveh jedi so pridelane na ekološki način, kakor je določeno v Uredbi (EGS) št. 2092/91.

Ocenjevanje in preverjanje: Vlagatelj predloži izjavo o izpolnjevanju tega merila in ustrezno dokazno dokumentacijo.

79. Lokalni živilski proizvodi (1 točka)

Pri vsakem obroku, tudi pri zajtrku, se ponudita vsaj dve vrsti lokalnih živilskih proizvodov.

Ocenjevanje in preverjanje: Vlagatelj predloži izjavo o izpolnjevanju tega merila in ustrezno dokazno dokumentacijo.

SPLOŠNO UPRAVLJANJE

80. Registracija v sistemu EMAS (3 točke) ali certifikat ISO (1,5 točke) za turistično nastanitev

Turistična nastanitev je registrirana v okviru sistema Skupnosti za okoljsko ravnanje in presojo (EMAS) (3 točke) ali ima certifikat v skladu z ISO 14001(1,5 točke).

Ocenjevanje in preverjanje: Vlagatelj predloži ustrezna dokazila o registraciji v sistemu EMAS ali certifikatu ISO 14001.

81. Registracija v sistemu EMAS (1,5 točke) ali certifikat ISO (1 točka) za dobavitelje

Vsaj eden od glavnih dobaviteljev ali ponudnikov storitev turistične nastanitve je registriran v sistemu EMAS (1,5 točke) ali ima certifikat v skladu z ISO 14001(1 točka).

Ocenjevanje in preverjanje: Vlagatelj predloži ustrezna dokazila o registraciji v sistemu EMAS ali certifikatu ISO 14001 za vsaj enega od svojih glavnih dobaviteljev.

82. Vprašalnik o okolju (1 točka)

Nastanitev razdeli svojim gostom vprašalnik o njihovih pogledih na nastanitev z okoljskega vidika.

Ocenjevanje in preverjanje: Vlagatelj predloži kopijo vprašalnika in navede postopek razdeljevanja in zbiranja ter upoštevanja odgovorov.

83. Števci porabe energije in vode (1 točka)

Nastanitev ima nameščene dodatne števce porabe energije in vode, ki omogočajo zbiranje podatkov o porabi za različne dejavnosti ali stroje.

Ocenjevanje in preverjanje: Vlagatelj predloži podrobno razlago o tem, kako nastanitev izpolnjuje to merilo, in analizo zbranih podatkov (če je že na voljo).

84. Dodatni okoljski ukrepi (največ 3 točke)

Ali:

(a) Dodatni okoljski ukrepi (do 1,5 točke za vsakega, do največ 3 točke): Vodstvo turistične nastanitve mora sprejeti dodatne ukrepe za izboljšanje okoljske uspešnosti turistične nastanitve, ki niso zajeti v nobenem od meril, navedenem zgoraj, (tako obveznem kot neobveznem). Pristojni organ, ki ocenjuje vlogo, tem ukrepom pripiše največ 1,5 točke na ukrep.

Ocenjevanje in preverjanje: Vlagatelj predloži izjavo o izpolnjevanju tega merila in podroben opis vsakega dodatnega ukrepa, za katerega bi rad, da se upošteva.

ali

(b) Pridobitev znaka za okolje (3 točke): Turistična nastanitev mora pridobiti enega od nacionalnih ali regionalnih znakov za okolje ISO tipa I.

Ocenjevanje in preverjanje: Vlagatelj predloži ustrezno dokazilo o pridobljenem znaku za okolje.

[1] UL L 283, 27.10.2001, str. 33.

[2] UL L 167, 22.6.1992, str. 17.

[3] UL L 86, 3.4.2002, str. 26.

[4] UL L 71, 10.3.1998, str. 1.

[5] UL L 226, 6.9.2000, str. 3.

[6] UL L 86, 3.4.2002, str. 26.

[7] UL L 45, 17.2.1994, str. 1.

[8] UL L 118, 7.5.1997, str. 1.

[9] UL L 136, 21.6.1995, str. 1.

[10] UL L 332, 15.12.2001, str. 1.

[11] UL L 198, 22.7.1991, str. 1.

--------------------------------------------------